b'\n_START_ARTICLE_\nMuseu de Cer\xc3\xa0mica de Paterna\n_START_SECTION_\nSales de les planta baixa\n_START_PARAGRAPH_\nEn la planta baixa del museu pot trobar-se una exposici\xc3\xb3 sobre els materials romans recuperats en la vil\xc2\xb7la romana de Paterna. Aquesta exposici\xc3\xb3 consta de diferents tipus de materials: deixants funeraris, una imatge d\'un dels enterraments que es van registrar en la vila, figures de metall, monedes, alguns objectes de pasta v\xc3\xadtria, eines per a la reparaci\xc3\xb3 de dolia i cer\xc3\xa0miques altimperials._NEWLINE_A l\'altra sala de la planta baixa estan exposats taulells de diferents \xc3\xa8poques, des dels segles XIV-XV arribant fins a finals del segle XIX. Els materials procedeixen de diferents excavacions dutes a terme durant els \xc3\xbaltims anys en el municipi.\n_START_SECTION_\nSocarrats de Paterna\n_START_PARAGRAPH_\nSocarrat significa cuit una sola vegada en la terminologia cer\xc3\xa0mica. Natacha Sese\xc3\xb1a els considerava el millor cap\xc3\xadtol de l\'art popular de fang, amb una iconografia gaireb\xc3\xa9 esot\xc3\xa8rica, tan imaginativa com caricaturesca, "obra de moriscs contuma\xc3\xa7os en la seua forma d\'entendre el m\xc3\xb3n a trav\xc3\xa9s de l\'Islam". Des del segle XV, la producci\xc3\xb3 cer\xc3\xa0mica de Paterna, que va arribar a competir amb la de Terol i Manises, t\xc3\xa9 com a pe\xc3\xa7a emblem\xc3\xa0tica el socarrat, un ma\xc3\xb3, en general equil\xc3\xa0ter, que s\'utilitzava com a decoraci\xc3\xb3 en la part inferior dels r\xc3\xa0fecs de les cases i entre les bigues de fusta. No obstant aix\xc3\xb2, aquest \xc3\xbas va perdurar fins al segle XVI, almenys a Paterna, i des d\'aquest moment perden el seu paper decoratiu i s\xc3\xb3n reutilitzats com a simples maons._NEWLINE_Els motius pict\xc3\xb2rics m\xc3\xa9s freq\xc3\xbcents s\xc3\xb3n les figures humanes, els animals (aus, peixos, c\xc3\xa9rvols, conills i tortugues), els motius her\xc3\xa0ldics i els motius geom\xc3\xa8trics, envoltats a vegades per elements florals tra\xc3\xa7ats amb "almazarr\xc3\xb3n". Els socarrats del museu estan exposats juntament amb els rodells, discos de fang cuit que es col\xc2\xb7locaven damunt dels torns i sobre els quals es disposava l\'argila que donaria lloc a la pe\xc3\xa7a a realitzar. Igualment s\'empraven per transportar la pe\xc3\xa7a al lloc d\'assecat.\n_START_SECTION_\nVerd i mangan\xc3\xa8s\n_START_PARAGRAPH_\nEn el primer pis tamb\xc3\xa9 se situa la sala amb l\'exposici\xc3\xb3 de peces decorades en Verd i mangan\xc3\xa9s. Aquesta sala compta amb aiguamans, llums d\'oli, bols, escudelles, escudelles de pessic, gerres, llums, orses, plats i redomes. Totes elles s\xc3\xb3n peces decorades en verd i negre, morat o marr\xc3\xb3 sobre fons blanc. Sobre la cronologia d\'aquestes peces, solen ser datades a principis del segle XIV fins a finals del mateix. No obstant aix\xc3\xb2, en el propi museu defensen que aquestes cer\xc3\xa0miques comen\xc3\xa7arien a ser produ\xc3\xafdes a partir de mitjans del segle XIII, doncs es van trobar cer\xc3\xa0miques de Paterna i Manises a la Pobla d\'Ifac que estaven situades en estrats que tamb\xc3\xa9 contenien monedes de les dues \xc3\xbaltimes encunyacions de Jaume I.\n_START_SECTION_\nSala XIII-XIV (Cer\xc3\xa0mica blava i obra aspra)\n_START_PARAGRAPH_\nLa seg\xc3\xbcent sala est\xc3\xa0 composta per una petita mostra de peces de vaixella amb motius her\xc3\xa0ldics, geom\xc3\xa8trics i vegetals, decorades en blau (\xc3\xb2xid de cobalt (II)) del segle XIV. Al costat d\'ella hi ha una exposici\xc3\xb3 de peces de terrisseria d\'obra aspra, cer\xc3\xa0mica decorada generalment en negre (\xc3\xb2xid de mangan\xc3\xa8s (II)) i en algun cas amb coberta vernissada realitzada amb plom (el color d\'aquesta capa \xc3\xa9s en realitat el de la pr\xc3\xb2pia cer\xc3\xa0mica), de manera que la pe\xc3\xa7a queda impermeabilitzada. Aquestes peces estan datades al segle XIII. La mostra est\xc3\xa0 composta per cassoles, llums d\'oli, c\xc3\xa0nters, olles, ataifores, gerres, cocis, cantimplores, cuscusseres i morters, entre altres. Tamb\xc3\xa9 cal destacar una reproducci\xc3\xb3 d\'un enterrament musulm\xc3\xa0 i un c\xc3\xa0ntir de n\xc3\xbavia._NEWLINE_En una petita sala que comunica l\'exposici\xc3\xb3 de la cer\xc3\xa0mica dels segles XIII-XIV amb la sala amb cer\xc3\xa0mica dels segles XV-XVI, hi ha una mostra de terrisseria d\'aigua sense a penes decoraci\xc3\xb3: tenalles, gerres, gibrells, cassoles, orses, cocis i c\xc3\xa0nters. D\'ells, tan sols les gerres i els c\xc3\xa0ntirs estan decorats en negre, i algunes de les tenalles tenen una coberta interior vernissada per impermeabilitzar la superf\xc3\xadcie interna.\n_START_SECTION_\nSala XV-XVI\n_START_PARAGRAPH_\nAcull peces dels segles XV i XVI amb diferents decoracions, per\xc3\xb2 amb predomini de les peces amb decoraci\xc3\xb3 de motius geom\xc3\xa8trics de color negre, i dos alfabeguers. Encara que al segle XV Paterna comen\xc3\xa7ava a especialitzar-se en la producci\xc3\xb3 d\'obra aspra, tamb\xc3\xa9 hi ha una vitrina amb vaixella del segle XV decorada en blau, presidida per un gran gibrell her\xc3\xa0ldic, bols, plats, escudelles, copes, salers i gerres. Estan representats elements zoomorfs, vegetals i geom\xc3\xa8trics. Entre ells, destaca un conjunt de lacrimatoris i ampolletes de vidre.\n_START_SECTION_\nSala de cer\xc3\xa0mica daurada\n_START_PARAGRAPH_\nAquesta sala cont\xc3\xa9 peces de pisa daurada, una t\xc3\xa8cnica que requereix tres coccions: la del bescuit, la de fi (esmalt estann\xc3\xadfer) i, per fi, la de reflex en atmosfera reductora. El color daurat caracter\xc3\xadstic s\'aconseguia mitjan\xc3\xa7ant la combinaci\xc3\xb3 d\'\xc3\xb2xid de coure, plata i almagre._NEWLINE_A Paterna apareix cap al segle XIII; des de llavors, les seues formes i decoracions evolucionarien al costat de la societat, de manera que al m\xc3\xb3n feudal cristi\xc3\xa0 es poden trobar elements que recorden al m\xc3\xb3n musulm\xc3\xa0: alafies, la m\xc3\xa0 de F\xc3\xa0tima, atauriques i estels de huit i sis puntes, entre altres decoracions. Als segles XIV i XV es produeix una simbiosi entre els elements musulmans i cristians, que prevaldran: roses g\xc3\xb2tiques, \xc3\xa0ngels, fulles de julivert, mitges taronges, etc. A partir del segle XVI les peces s\xc3\xb3n cada vegada m\xc3\xa9s simples i bastes, i la decoraci\xc3\xb3 canvia a motius vegetals i zoomorfs. Algunes d\'aquestes peces de reflex daurat es combinaven amb la decoraci\xc3\xb3 blava.\n_START_SECTION_\nSala de reproduccions\n_START_PARAGRAPH_\nFinalment, el recorregut finalitza en una sala amb reproduccions a escala del forn cer\xc3\xa0mic de Paterna; la c\xc3\xa0mera de cocci\xc3\xb3 (laboratori); i el torn de terrissaire. A aix\xc3\xb2 s\'afegeix una maqueta que explica el principi d\'estratigrafia. Finalment tamb\xc3\xa9 hi ha una petita exposici\xc3\xb3 amb trespeus i llongos (eines per a la disposici\xc3\xb3 de les peces dins del forn) i peces amb defectes de cocci\xc3\xb3.'